二十五日道祖滄浪亭落成召會
作者：葛勝仲
朝代：宋

paragraphs: 東園延袤不論畝，樹梓成行俱楚楚。
方池瀰漫漲漣漪，藕花清酣嬌欲語。
臨流新築滄浪亭，斧斤斷手邀落成。
蘇家風月舊無價，千金買得亭和名。
穹廬飲馬吳江水，長洲萬井紅烟起。
齊雲樓觀委寒灰，那有相家歌舞地。
稽山别乘今豪英，肯将勝事頽家聲。
青氊舊物今在眼，彷彿北牖仍東榮。
把盞聊爲主人壽，亂離已往空搔首。
請看前日閙巫毉，豈有閒情舉樽酒。
朝來大火落南躔，已覺病骨蘇凉天。
剩擣橙虀斫鱸鱠，全家醉倒秋風前。